CELEX: 32020R1290
Language: da
Date: 2020-09-09 00:00:00
Title: Kommissionens gennemførelsesforordning (EU) 2020/1290 af 9. september 2020 om tarifering af visse varer i den kombinerede nomenklatur

16.9.2020   
               
               
                  DA
               
               
                  Den Europæiske Unions Tidende
               
               
                  L 302/14
               
            
         KOMMISSIONENS GENNEMFØRELSESFORORDNING (EU) 2020/1290
         af 9. september 2020
         om tarifering af visse varer i den kombinerede nomenklatur
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
         ud fra følgende betragtninger:
         
                     (1)
                  
                  
                     For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af de i bilaget omhandlede varer.
                  
               
                     (2)
                  
                  
                     Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.
                  
               
                     (3)
                  
                  
                     Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.
                  
               
                     (4)
                  
                  
                     Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.
                  
               
                     (5)
                  
                  
                     Foranstaltningerne i denne forordning er i overensstemmelse med udtalelse fra Toldkodeksudvalget —
                  
               VEDTAGET DENNE FORORDNING:
         
            Artikel 1
            De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
         
         
            Artikel 2
            Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.
         
         
            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Denne forordning er bindende i alle enkeltheder og gælder umiddelbart i hver medlemsstat.
         
         
            Udfærdiget i Bruxelles, den 9. september 2020.
            
               
                  På Kommissionens vegne
               
               
                  For formanden
               
               Gerassimos THOMAS
               
                  Generaldirektør
               
               
                  Generaldirektoratet for Beskatning og Toldunion
               
            
         
         
            (1)  EUT L 269 af 10.10.2013, s. 1.
         
            (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (EFT L 256 af 7.9.1987, s. 1).
      
      
         
            BILAG
            
                        Varebeskrivelse
                     
                     
                        Tarifering (KN-kode)
                     
                     
                        Begrundelse
                     
                  
                        1)
                     
                     
                        2)
                     
                     
                        3)
                     
                  
                        Lameller af træ bestående af flere lag finer af bøg eller birk med en længde på mellem 480 mm og 1 960 mm, en bredde på mellem 25 mm og 105 mm og en tykkelse på ca. 10 mm.
                        De er skrællet, lamineret, samlet med lim og lakeret. Lamellerne har afrundede sider og kan være enten lige eller bøjede. De har en høj bæreevne og bøjningsstyrke.
                        De er udformet til at kunne samles til rammer til senge, lænestole eller sofaer uden yderligere bearbejdning.
                        Se billedet  (*1).
                     
                     
                        4421 99 99
                     
                     
                        Tarifering i henhold til almindelig tariferingsbestemmelse 1 og 6 vedrørende den kombinerede nomenklatur og teksten til KN-kode 4421, 4421 99 og 4421 99 99.
                        Tarifering under pos. 9401 eller 9403 som dele til møbler er udelukket, fordi det for det første ikke er muligt at fastslå, om lamellerne udelukkende kan samles til/er beregnet til at blive samlet til rammer til varer under pos. 9401 eller rammer til varer under pos. 9403. Kapitel 94 omfatter kun dele af varer under pos. 9401 og 9403, der kan identificeres ud fra deres form eller andre særlige kendetegn som dele, der er udformet udelukkende eller hovedsagelig til en artikel under disse positioner (se også forklarende bemærkninger til HS, kapitel 94, dele).
                        For det andet udgør lamellerne ikke dele af senge, lænestole eller sofaer, men da de er udformet til at blive samlet i rammer hertil, udgør de dele af sengebunde under pos. 9404. I henhold til bestemmelse 3 b) til kapitel 94 tariferes sengebunde, som foreligger særskilt, ikke under bl.a. pos. 9401 og 9403 som dele til møbler. Da pos. 9404 ikke omfatter "dele", men kun komplette varer, er tarifering under denne position også udelukket.
                        Lamellerne er med deres objektive karakteristika (samme dimensioner, afrundede kanter, overfladebehandling, høj bæreevne og bøjningsstyrke) genkendelige som dele til rammer. De er bearbejdet på en sådan måde, at de har fået de væsentlige karakteristika som varer henhørende under en anden position (varer af lamineret træ) (se også HS, pos. 4412, andet afsnit). Tarifering under pos. 4412 som lamineret træprodukt er derfor udelukket.
                        Lamellerne skal derfor tariferes efter deres beskaffenhed under KN-kode 4421 99 99 som andre varer af træ.
                     
                  
               
            
               (*1)  Billedet er kun vejledende.